
		                                                                             PATVIRTINTA
                                                                                         VšĮ Utenos ligoninės direktoriaus
                                                                                                    2026 m. rugpjūčio           d. įsakymu Nr.                                                                    

VIEŠOSIOS ĮSTAIGOS UTENOS LIGONINĖS 
VIDAUS TVARKOS 
TAISYKLĖS 

I SKYRIUS
 BENDROSIOS NUOSTATOS

1. Viešosios įstaigos Utenos ligoninės (toliau – Ligoninė, Įstaiga) vidaus tvarkos taisyklės (toliau – Taisyklės) reglamentuoja Įstaigos vidaus tvarką, pacientų kreipimosi į Įstaigą tvarką, nemokamų paslaugų nomenklatūrą ir asortimentą, jų teikimo tvarką, pacientų, jų atstovų, lankytojų ir trečiųjų asmenų teises ir pareigas Ligoninėje, pacientų lankymo, išrašymo ir perkėlimo į kitas asmens sveikatos priežiūros įstaigas tvarką, ginčų ir konfliktų tarp Įstaigos ir pacientų sprendimo tvarką, informacijos pacientui ir jo artimiesiems apie jo sveikatos būklę teikimo tvarką, ligos istorijų, ambulatorinių kortelių, kitų dokumentų nuorašų darymo, išdavimo pacientui ar kitiems fiziniams ir juridiniams asmenims tvarką, Ligoninės darbo laiką, bendrąsias darbų saugos nuostatas, paciento turimų dirbinių iš brangiųjų metalų, brangių protezų ir pinigų registravimo bei saugojimo tvarką.  
2. Taisyklės parengtos vadovaujantis Lietuvos Respublikos sveikatos sistemos įstatymu, Lietuvos Respublikos sveikatos priežiūros įstaigų įstatymu, Lietuvos Respublikos sveikatos draudimo įstatymu, Lietuvos Respublikos pacientų teisių ir žalos sveikatai atlyginimo įstatymu, kitais įstatymais, Vyriausybės nutarimais, Lietuvos Respublikos sveikatos apsaugos ministro įsakymais, medicinos normomis, etikos bei deontologijos normomis bei vidaus teisės aktais.  
3. Ligoninė yra Lietuvos nacionalinės sveikatos sistemos viešoji sveikatos priežiūros įstaiga, teikianti asmens sveikatos priežiūros paslaugas pacientams pagal Ligoninei suteiktą licenciją. 
4. Taisyklėse vartojamos sąvokos ir santrumpos:
4.1. Asmens dokumentas – pasas, asmens tapatybės kortelė, leidimas laikinai (nuolat) gyventi Lietuvos Respublikoje, vairuotojo pažymėjimas;
4.2. Asmens sveikatos priežiūros paslaugos (toliau – paslaugos) – paslaugos, kurių tikslas – laiku diagnozuoti asmens sveikatos sutrikimus ir užkirsti jiems kelią, patikrinti, padėti atgauti ir sustiprinti sveikatą, teikiamos turint Valstybinės akreditavimo sveikatos priežiūros veiklai tarnybos prie Sveikatos apsaugos ministerijos išduotą licenciją;
4.3. Ligos istorija – ambulatorinė asmens sveikatos istorija (forma Nr. 025/a arba E025) arba gydymo stacionare ligos istorija (forma Nr. 003/a arba E003);
4.4. Siuntimas – Medicinos dokumentų išrašas / siuntimas (forma Nr. 027/a arba E027);
4.5. Lankytojas – asmuo, atvykęs aplankyti Ligoninėje gydomą, tiriamą ir (ar) slaugomą pacientą;
4.6. Lydintis asmuo – Ligoninėje tiriamus, gydomus ir (ar) slaugomus pacientus lydintis asmuo;
4.7. Trečiasis asmuo – bet kuris asmuo, nesantis Ligoninės darbuotoju, pacientu (paciento atstovu) ar lankytoju;
4.8. Mokamos paslaugos – Ligoninėje teikiamos paslaugos, už kurias moka patys pacientai arba už juos gali mokėti kiti fiziniai ar juridiniai asmenys teisės aktų nustatyta tvarka;
4.9. Nemokamos paslaugos – paslaugos, apmokamos iš Privalomojo sveikatos draudimo fondo, valstybės ar savivaldybės biudžeto lėšų, Lietuvos Respublikos teisės aktuose nustatyta tvarka ir dėl kurių Ligoninė yra sudariusi sutartį su teritorine ligonių kasa ar savivaldybe;
4.10. Pacientas – asmuo, kuris naudojasi Ligoninės teikiamomis paslaugomis, nepaisant to, ar jis sveikas, ar ligonis;
4.11. Paciento atstovas – atstovas pagal įstatymą (pacientų iki 16 metų tėvai (įtėviai), taip pat bet kurį pacientą gali atstovauti teisės aktų nustatyta tvarka įforminti globėjai ar rūpintojai) ar atstovas pagal pavedimą. Atstovą pagal pavedimą gali pasirinkti pacientas nuo 16 metų. Atstovo pagal pavedimą įgaliojimai įforminami Lietuvos Respublikos teisės aktų nustatyta tvarka;
4.12. Darbuotojas – asmuo, sudaręs darbo sutartį su Ligonine.
5. Taisyklės yra skelbiamos viešai Ligoninės interneto svetainėje www.utenosligonine.lt bei Ligoninės skyrių (padalinių) informaciniuose stenduose. 

II SKYRIUS
PACIENTŲ KREIPIMOSI Į LIGONINĘ TVARKA

6. Fiziniai ir juridiniai asmenys, norėdami gauti informaciją apie Ligoninėje teikiamas asmens sveikatos priežiūros paslaugas, jų kainas bei galimybes jomis pasinaudoti, gali raštu arba žodžiu kreiptis į Ligoninės administraciją, skyriams vadovaujančius asmenis, gydančius gydytojus, slaugos specialistus.
7. Teisę į nemokamą Ligoninės sveikatos priežiūros paslaugų teikimą turi asmenys, besikreipiantys dėl būtinosios medicinos pagalbos ar apdrausti privalomuoju sveikatos draudimu. Privalomuoju sveikatos draudimu draudžiamus asmenis, sveikatos draudimo sąlygas nustato Lietuvos Respublikos sveikatos draudimo įstatymas.
8. Ligoninė teikia asmens sveikatos priežiūros paslaugas, nurodytas Įstaigai išduotoje asmens sveikatos priežiūros veiklos licencijoje.
9. Ligoninėje teikiamų paslaugų nomenklatūra ir asortimentas – pagal Įstaigos veiklos licencijoje nurodytas paslaugų rūšis. Su Įstaigos veiklos licencija galima susipažinti interneto svetainėje https://www.utenosligonine.lt/teikiamos-paslaugos/.            
10. Pacientų kreipimosi pas gydytoją specialistą ir brangiems tyrimams bei procedūroms atlikti tvarka, Ligoninės Konsultacijų poliklinikoje:
	10.1. Konsultacijų poliklinikos registratūroje konsultacijoms registracija vykdoma pirmadieniais–penktadieniais nuo 7.00 val. iki 17.30 val. registratūros telefono numeriu +370 389 63861 ir mob. tel. +370 666 06656, taip pat per išankstinę pacientų registracijos sistemą (toliau – IPR IS) adresu ipr.esveikata.lt.
	10.2. Išankstinė paciento registracija, kreipiantis telefonu. Pacientui paskambinus telefonu į Ligoninės Konsultacijų polikliniką, pasiūlomas artimiausias apsilankymo laikas pas pageidaujamą gydytoją specialistą, rezervuojamas vizito laikas ir data, pacientas informuojamas, jog vizito dieną atvykus į Ligoninės Konsultacijų polikliniką su savimi būtina turėti asmens tapatybę patvirtinantį dokumentą ir užpildytą, galiojantį siuntimą (siuntimas nereikalingas kreipiantis į gydytoją dermatovenerologą). 
	10.3. Išankstinė paciento registracija, atvykus į Ligoninės Konsultacijų polikliniką. Pacientui atvykus į Ligoninės Konsultacijų polikliniką, privaloma pateikti asmens tapatybę patvirtinantį dokumentą, siuntimą (jei nėra išduotas elektroninis siuntimas). Pacientui pasiūlomas artimiausias apsilankymo laikas pas pageidaujamą gydytoją specialistą, rezervuojama vizito laikas bei data. 
	10.4. Pacientai, turintys siuntimą bei asmens tapatybę patvirtinantį dokumentą, registruojami pas gydytoją specialistą eilės tvarka. Jei laisvo laiko norimai paslaugai gauti nėra, pacientai registruojami į laukiančiųjų pas gydytoją specialistą ar konkrečiai paslaugai gauti eilę.
	10.5. Pacientai privalo kuo greičiau informuoti Ligoninę, jei negalės atvykti konsultacijai nustatytu laiku (telefonu arba per IPR IS).
	10.6. Pacientams siuntimo nereikia, jeigu jiems yra teikiama ilgalaikio stebėjimo paslauga Ligoninės Konsultacijų poliklinikoje arba už suteiktas asmens sveikatos priežiūros paslaugas susimoka. 
     	10.7. Pacientai, neturintys siuntimo, už gydytojo specialisto konsultaciją, paskirtus tyrimus bei procedūras susimoka Konsultacijų poliklinikos registratūros kasoje pagal tuo metu galiojančius įkainius.
10.8. Draustiems privalomuoju sveikatos draudimu pacientams tyrimai, konsultacijos ir gydymas Konsultacijų poliklinikoje atliekami iš Privalomojo sveikatos draudimo fondo lėšų, pacientai už šią paslaugą nemoka. Tyrimo ir gydymo planą sudaro gydytojas konsultantas ir informuoja pacientą. Pacientams, draustiems savanoriškuoju (papildomu) sveikatos draudimu, nemokama medicininė pagalba teikiama tik draudiko nurodytomis sąlygomis ir apimtimis. Nesant privalomojo ar savanoriškojo sveikatos draudimo, pacientui siūloma mokama medicininė pagalba pagal Lietuvos Respublikos sveikatos apsaugos ministro nustatytus įkainius, Ligoninės direktoriaus patvirtinta tvarka. 
 10.9. Prieš atvykstant pas sveikatos priežiūros specialistą, pacientams verta žinoti, kad paciento apsilankymo laikas yra ribotas. Ligoninės interneto svetainėje skelbiama informacija, nurodanti, kaip tinkamai pasiruošti vizitui pas gydytoją. 
             10.10. Gydytojų specialistų kabinetuose pacientai priimami eilės tvarka pagal registracijos talone nurodytą laiką. 
10.11. Siekiama, kad pacientas būtų priimtas numatytu laiku, bet ne vėliau kaip per 60 minučių nuo registracijoje nurodyto laiko.
10.12. Jei dėl svarbių aplinkybių gydytojas konsultuoja pacientą ilgiau negu planuota ar dėl objektyvių priežasčių turi priimti kitą pacientą anksčiau nei numatyto eiliškumo tvarka, kiti laukiantys pacientai yra apie tai informuojami ir priimami laikantis tolimesnio paskirtų vizitų eiliškumo.
10.13. Jei į vizitą pacientas pavėluoja, jo priėmimas tą pačią dieną nėra užtikrinamas. 
10.14. Planinės paslaugos neteikiamos pacientams, esantiems neblaiviems, apsvaigusiems nuo narkotinių, psichotropinių ar kitų psichiką veikiančių medžiagų.  
10.15. Esant įtarimų dėl paciento blaivumo, apsvaigimo nuo narkotinių ar kitų toksinių medžiagų,  paslaugas teikiantis darbuotojas gali pasiūlyti pacientui pasitikrinti dėl blaivumo ir (ar) apsvaigimo nuo narkotinių ar psichotropinių medžiagų. Paciento atsisakymas pasitikrinti pažymimas ambulatorinėje ligos istorijoje ir gali būti laikomas neblaivumo ar apsvaigimo fakto pripažinimu. 
	10.16. Registracijos metu iškilus neaiškumams, pacientai turi teisę kreiptis į Konsultacijų poliklinikos administratorių telefonu +370 389 48339. 
             11. Pacientų kreipimosi dėl būtinosios pagalbos tvarka Ligoninės Skubiosios medicinos pagalbos skyriuje:
	11.1. Būtinoji medicinos pagalba Ligoninės Skubiosios pagalbos skyriuje teikiama visą parą visiems pacientams, vadovaujantis Lietuvos Respublikos sveikatos apsaugos ministro įsakymu, reglamentuojančiu būtinosios medicinos pagalbos paslaugų teikimą pacientams. 
	11.2. Kreipiantis į Skubiosios medicinos pagalbos skyrių dėl būtinosios medicinos pagalbos, gydytojo siuntimas neprivalomas.  
	11.3. Būtinoji medicininė pagalba teikiama nemokamai. Būtinosios medicininės pagalbos tvarką ir mastą reglamentuoja tuo metu galiojantis Lietuvos Respublikos sveikatos apsaugos ministro įsakymas dėl būtinosios medicinos pagalbos masto ir teikimo tvarkos. 
	 11.4. Skubiosios medicinos pagalbos skyriaus gydytojas ar iškviestas konsultantas po apžiūros įvertina paciento būklę ir pagal būtinosios pagalbos kategorijas įrašo į apžiūros lapą. Nustačius, jog būklė neatitinka būtinosios pagalbos kategorijos, už suteiktas asmens sveikatos priežiūros paslaugas reikia sumokėti.  
            11.5. Esant reikalui, Ligoninėje budintys gydytojai specialistai į Ligoninės Skubiosios medicinos pagalbos skyrių iškviečiami.
	11.6. Skubiosios būtinosios pagalbos pradžią ir suteiktą paslaugą Skubios medicinos pagalbos skyriaus gydytojas fiksuoja medicininiuose dokumentuose. Po apžiūros ir paskirtų tyrimų ar trumpalaikės stebėsenos, gydytojas nusprendžia, ar pacientą stacionarizuoti, ar po ambulatorinės pagalbos išleisti šeimos gydytojo priežiūrai.  
	11.7. Pacientams žinotina:
· Taikant būtinąją medicininę pagalbą, atliekant intervencinius veiksmus, būtinas paciento ar jo globėjo raštiškas informuotas sutikimas, patvirtintas parašu, medicinos personalo pateiktoje formoje, dėl leidimo atlikti intervenciją ir (ar) teikti informaciją apie buvimą ligoninėje, gydymą.
· Atsisakant gydymo, tokia pat tvarka pacientas tvirtina atsisakymą parašu, kai medicinos personalas informuoja apie galimas neigiamas pasekmes neužbaigus gydymo ar būklės stebėsenos. 
	11.8. Jeigu Ligoninėje nėra galimybių laiku suteikti tinkamą būtinąją medicinos pagalbą arba pagal savo kompetenciją Ligoninės gydytojai būtinosios medicinos pagalbos suteikti negali, apie tai informuojamas pacientas (jo atstovas) ir užtikrinama, kad jis, kuo greičiau, būtų pervežtas į kitą sveikatos priežiūros įstaigą.
            12. Pacientų kreipimosi dėl stacionarinių asmens sveikatos priežiūros paslaugų tvarka:
12.1. Stacionarinės paslaugos teikiamos Ligoninės stacionaro skyriuose (Aukštakalnio g. 3, Utena). Į juos pacientai nukreipiami dėl būtinosios stacionarinės pagalbos ar pagal gydytojo siuntimą, panaudojus visas galimybes tirti ir gydyti ambulatoriškai.
12.2. Pacientai, turintys siuntimą planiniam stacionariniam gydymui, priimami Ligoninės Skubiosios medicinos pagalbos skyriuje darbo dienomis nuo 6.00 val. iki 11.00 val. 
	12.3. Pacientams, atvykstantiems planiniam stacionariniam gydymui, privaloma turėti:
· asmens tapatybės kortelę, pasą ar kitą tapatybę patvirtinantį dokumentą; 
· gydytojo siuntimą hospitalizacijai (jame turi būti surašyti visi hospitalizacijai reikalingų tyrimų rezultatai); jeigu siuntimas išrašytas elektroniniu būdu, jo atsispausdinti nebūtina;
· elektrokardiogramą (jei buvo atlikta).  
	12.4. Pacientams, atvykusiems planiniam stacionariniam gydymui, rekomenduojama su savimi turėti asmens higienos reikmenis, vartojamus vaistus ir maisto papildus. Kad jaustųsi patogiau, siūloma pasiimti kasdienius drabužius, apatinių drabužių bei puskojinių komplektą, pižamą. 
	12.5. Pacientas viršutinius drabužius ir lauko avalynę laiko palatoje individualioje spintelėje arba lydinčių asmenų pageidavimu bei artimiesiems užtikrinus jų pristatymą paciento išrašymo iš Ligoninės dieną, šie daiktai atiduodami lydintiems asmenims.  
	13. Pacientų kreipimosi dėl odontologijos paslaugų teikimo tvarka:
            13.1. Dantų protezavimo paslaugos teikiamos Konsultacijų poliklinikoje (Aukštakalnio g. 5, Utena).
13.2. Pacientas, turintis teisę gauti kompensuojamas dantų protezavimo paslaugas ir užregistruotas EVIS DP, turi kreiptis į Ligoninę (registracija ir konsultacijos vykdomos telefonu +370 389 63851). Dantų protezavimo paslaugos turi būti suteiktos per 3 metus nuo šios teisės įgijimo (paciento užregistravimo EVIS DP posistemyje). Pakartotinai kompensuojamas dantų protezavimo paslaugas pacientas galės gauti ne anksčiau kaip po 3 metų nuo dantų protezavimo paslaugų kompensavimo dienos.
14. Pacientų kreipimosi dėl fizinės medicinos ir reabilitacijos paslaugų ir procedūrų tvarka Ligoninės Reabilitacijos skyriuje:
14.1. Fizinės medicinos ir reabilitacijos (toliau – FMR) procedūros teikiamos Ligoninės patalpose (adresu Kupiškio g. 66, Utena, ir Aukštakalnio g. 5, Utena), o registracija FMR gydytojo konsultacijai vyksta šių Taisyklių 10 punkte nustatyta tvarka.
14.2. Gavus fizinės medicinos ir reabilitacijos gydytojo siuntimą užsiregistruoti atitinkamoms procedūroms, pacientas privalo atvykti į Ligoninės Reabilitacijos skyrių, kuriame jam paskiriamas procedūrų laikas ir nurodomi kabinetai, kuriuose jos vyks.
14.3. Pacientai į paskirtas procedūras turi atvykti švariais drabužiais, paisydami asmens higienos reikalavimų, neturėdami ūmių infekcinių susirgimų simptomų bei, esant poreikiui, turėti geriamojo vandens.
III SKYRIUS
NEMOKAMŲ PASLAUGŲ TEIKIMO TVARKA

	15. Ligoninės teikiamų paslaugų nomenklatūra nurodyta licencijoje. Licencijos aktuali redakcija skelbiama interneto svetainėje https://www.utenosligonine.lt/teikiamos-paslaugos/. 
	16. Nemokamai teikiama:
	16.1. Lietuvoje nuolat gyvenantiems pacientams (Lietuvos Respublikos, kitų valstybių piliečiams ir asmenims be pilietybės) būtinosios medicinos pagalbos paslaugos Ligoninėje teikiamos nemokamai, neatsižvelgiant į tai, ar jie apdrausti privalomuoju sveikatos draudimu, bei nepriklausomai nuo to, turi pacientas joms siuntimą ar ne. Būtinosios medicinos pagalbos mastas nustatomas vadovaujantis Lietuvos Respublikos teisės aktais;
	16.2. Teisę į nemokamas planines stacionarines ir ambulatorines paslaugas turi pacientai, apdrausti privalomuoju sveikatos draudimu, pateikę asmens dokumentą bei Lietuvos Respublikos sveikatos apsaugos ministerijos nustatytos formos šeimos gydytojo ar kito sveikatos priežiūros specialisto siuntimą. Nemokamos planinės asmens sveikatos priežiūros paslaugos teikiamos tik dėl pagrindinės ligos (dėl kurios pacientas siųstas ambulatorinei ar stacionarinei paslaugai gauti), vadovaujantis sutartyse su teritorinėmis ligonių kasomis paslaugoms apmokėti numatytomis Privalomojo sveikatos draudimo fondo biudžeto lėšomis.
	17. Asmenys, apdrausti valstybiniu sveikatos draudimu kitose Europos Sąjungos, Europos ekonominės erdvės šalyse ir Šveicarijos Konfederacijoje, savo draudimui įrodyti pateikia Europos sveikatos draudimo kortelę (toliau – ESDK), ESDK pakeičiantį sertifikatą arba struktūrizuotą elektroninį dokumentą (toliau – SED) S045, kurie suteikia teisę gauti būtinosios medicinos pagalbos paslaugas ir būtinus kompensuojamuosius vaistus bei medicinos pagalbos priemones (toliau – MPP); dokumentą DA (arba E123 formos pažymą, arba SED DA002), kuris suteikia teisę gauti būtinosios medicinos pagalbos paslaugas, būtinus kompensuojamuosius vaistus ir MPP dėl nelaimingo atsitikimo darbe ar paūmėjus profesinei ligai; dokumentą S2 (arba E112 formos pažymą, arba SED S010), kuris suteikia teisę gauti nurodytas planines kompensuojamąsias paslaugas ir kompensuojamuosius vaistus bei MPP.
	18. Asmenų, apdraustų valstybiniu sveikatos draudimu Jungtinėje Didžiosios Britanijos ir Šiaurės Airijos Karalystėje, draustumą patvirtinančius dokumentus apibrėžia Tarybos Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos toliau taikomos Europos Parlamento ir Tarybos reglamente (EB) Nr. 883/2004 dėl socialinės apsaugos sistemų koordinavimo ir Europos Parlamento ir Tarybos reglamente (EB) Nr. 987/2009, nustatančiame Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką, įtvirtintos socialinės apsaugos koordinavimo taisyklės bei Lietuvos Respublikos sveikatos apsaugos ministro 2015 m. rugpjūčio 28 d. įsakymas Nr. V-1014 „Dėl Kitų Europos Sąjungos valstybių narių apdraustųjų valstybiniu sveikatos draudimu sveikatos priežiūros organizavimo Lietuvos Respublikoje ir jos išlaidų apmokėjimo tvarkos aprašo patvirtinimo“.
	19. Kitų užsienio šalių piliečiams ir asmenims be pilietybės Ligoninė teikia tik mokamas paslaugas, įskaitant ir būtinąją pagalbą. Išimtis – prieglobsčio prašytojai, kurie turi teisę nemokamai gauti būtinąją medicinos pagalbą ir psichologinę pagalbą. 
[bookmark: _Hlk236138567]20. Mokamų paslaugų teikimo tvarka skelbiama Ligoninės interneto svetainėje adresu https://www.utenosligonine.lt/ skiltyje „Mokamos paslaugos“ (nuoroda: https://www.utenosligonine.lt/mokamos-paslaugos/).

IV SKYRIUS
 PACIENTŲ TEISĖS IR PAREIGOS LIGONINĖJE

21. Paciento teises ir pareigas apibrėžia Lietuvos Respublikos pacientų teisių ir žalos sveikatai atlyginimo įstatymas, šios Taisyklės bei kiti norminiai ir vidaus teisės aktai. Pacientų atstovų ir lankytojų teises ir pareigas apibrėžia šios Taisyklės bei kiti norminiai ir vidaus teisės aktai.
22. Kiekvienam pacientui Ligoninė užtikrina šias teises:
22.1. Teisę į kokybišką sveikatos priežiūrą, nevaržant šios teisės dėl lyties, amžiaus, rasės, pilietybės, tautybės, kalbos, kilmės, socialinės padėties, tikėjimo, įsitikinimų, pažiūrų, seksualinės orientacijos, genetinių savybių, neįgalumo. Ši teisė užtikrinama:
22.1.1. sudarant pacientų garbės ir orumo nežeminančias sąlygas, užtikrinant pagarbų Ligoninės personalo elgesį teikiant paslaugas ir pacientui mirus;
             22.1.2. intervenciją į paciento sveikatą, įskaitant tyrimus, atliekant laikantis patvirtintų diagnostikos ir gydymo metodikų, procedūrų, gavus informuoto paciento sutikimą;
             22.1.3. jeigu tolesnis paciento buvimas Ligoninėje nėra mediciniškai pagrįstas, prieš išrašant į namus ar siunčiant į kitą įstaigą, pacientui išsamiai paaiškinamas tokio sprendimo pagrįstumas;
             22.1.4. paciento kūnas ar jo kūno dalys neturi būti naudojamos komercinei naudai gauti. Kuri nors paciento kūno dalis gali būti pašalinta tik paciento sveikatos priežiūros tikslais. Kitais tikslais pašalinta kūno dalis gali būti laikoma ir naudojama tik teisės aktų nustatyta tvarka ir tik tuo atveju, jei yra gautas paciento sutikimas, prieš tai tinkamai informavus pacientą apie tokio sutikimo pasekmes;
             22.1.5. pacientams teikiamos moksliškai pagrįstos nuskausminamosios priemonės, kad jie nekentėtų dėl savo sveikatos sutrikimų.
             22.2. Teisę į sveikatos priežiūros prieinamumą:
             22.2.1. Ligoninė sudaro sąlygas, užtikrinančias sveikatos priežiūros paslaugų ekonominį, komunikacinį ir organizacinį priimtinumą;
             22.2.2. būtinoji medicinos pagalba teikiama visiems pacientams bet kuriuo paros metu be pirminės sveikatos priežiūros gydytojo siuntimo;
22.2.3. Ligoninė užtikrina paciento pervežimą į kitą įstaigą, jeigu pagal savo kompetenciją ir galimybes reikalingos būtinosios medicinos pagalbos suteikti negali;
             22.2.4. teikiant ambulatorines paslaugas, pacientas gali pasirinkti gydytoją ar medicininės reabilitacijos specialistą, o stacionarinio gydymo metu - slaugytoją.
22.3. Teisę į informaciją:
             22.3.1. apie Ligoninėje teikiamas mokamas ir nemokamas paslaugas ir galimybes jomis pasinaudoti;
              22.3.2. pacientas informuojamas apie jį gydantį gydytoją ir slaugos specialistą, nurodant jų vardą, pavardę, pareigas ir kvalifikaciją;
             22.3.3. pacientas pasirašytinai supažindinamas su Ligoninės vidaus tvarkos taisyklėse nustatytomis jo teisėmis ir pareigomis;
22.3.4. pacientas turi teisę gauti informaciją apie savo sveikatos būklę, ligos diagnozę, tyrimo duomenis, gydymo metodus, gydymo eigą ir gydymo prognozę, galimus gydymo rezultatus, galimus alternatyvius gydymo metodus bei kitas aplinkybes, kurios gali turėti įtakos jo apsisprendimui sutikti ar atsisakyti siūlomo gydymo bei apie pasekmes atsisakius siūlomo gydymo. Ši informacija pacientui turi būti pateikta atsižvelgiant į jo amžių ir sveikatos būklę, jam suprantama forma, paaiškinant specialius medicinos terminus;
              22.3.5. informacija neteikiama pacientui prieš jo valią, kuri patvirtinama paciento parašu medicinos dokumentuose, įskaitant ir nepilnamečius nuo 16 iki 18 metų. Informacija pacientui prieš jo valią suteikiama tuomet, kai gali atsirasti žalingų pasekmių ir tų pasekmių negalima išvengti pateikus informaciją paciento šeimos nariams, jo atstovui. Apie tai pažymima paciento medicinos dokumentuose;
22.3.6. pacientas turi teisę susipažinti su ligos istorija, ambulatorine kortele, diagnozėmis, gydymo ir slaugos aprašymu, išskyrus atvejus, kai tai gali pakenkti paciento sveikatai ar sukelti pavojų jo gyvybei. Apie informacijos ribojimą gydantis gydytojas įrašo medicinos dokumentuose.
              22.3.7. pacientas turi teisę gauti medicinos dokumentų kopijas. Gydytojas privalo paaiškinti pacientui įrašų jo ligos istorijoje prasmę. Jeigu paciento reikalavimas yra pagrįstas, gydytojas privalo ištaisyti, užbaigti, panaikinti ir (ar) pakeisti netikslius, neišsamius, dviprasmiškus duomenis arba duomenis, nesusijusius su diagnoze, gydymu ar slauga. Jei gydantis gydytojas nesutinka su tokiu paciento pageidavimu, gydytojų konsiliumas sprendžia, ar paciento pageidavimas yra pagrįstas;
              22.3.8. pacientas turi teisę sužinoti kito specialisto nuomonę apie savo sveikatos būklę ir siūlomą gydymą bei diagnozę.
 22.4. Įtraukiant pacientą į mokymo procesą (gydytojų, slaugytojų ar kitų specialistų mokomosios praktikos metu), turi būti gautas paciento rašytinis sutikimas, nepilnamečio paciento atstovo sutikimas.
  22.5. Teisė atsisakyti gydymo:
  22.5.1. pacientai gali būti gydomi ar jiems teikiama kokia kita sveikatos priežiūra ar slauga, tik kai yra jų sutikimas, nepilnamečiai pacientai iki 16 metų, kai yra jų atstovų sutikimas;
  22.5.2. pacientas bet kada raštu gali atšaukti savo sutikimą gydytis;
              22.5.3. kai pacientas dėl sveikatos būklės ar dėl amžiaus negali pareikšti savo valios, diagnostika,  gydymas ir slauga gali būti taikomi, jeigu yra reali grėsmė paciento arba aplinkinių asmenų sveikatai ar gyvybei, arba teikiama būtinoji medicinos pagalba, gavus paciento atstovo sutikimą.
               22.5.4. jeigu pacientas neišreiškė valios, o atstovas atsisako duoti sutikimą arba jo sutikimo negalima gauti laiku, gydymas taikomas gydytojų konsiliumo, Ligoninės medicinos etikos komisijos ar Lietuvos bioetikos komiteto sutikimu;
   22.5.5. psichikos ligomis sergančio ligonio gydymo ypatumus nustato Psichikos sveikatos priežiūros įstatymas.
   22.6. Privataus gyvenimo neliečiamumas:
22.6.1. informacija apie pacientų gyvenimo faktus renkama tik pacientų sutikimu ir tik tuo atveju, jei tai susiję su ligos diagnostika, gydymu ir slauga;
21. 
22. 
22.6. 
22.6.1. 
22.6.2. visa informacija apie paciento buvimą Ligoninėje, sveikatos būklę, diagnozę, prognozes ir gydymą, asmeninio pobūdžio informacija yra konfidenciali ir saugoma net ir po paciento mirties. Konfidencialios informacijos saugojimo tvarką nustato Lietuvos Respublikos įstatymai ir Lietuvos Respublikos sveikatos apsaugos ministro įsakymai;
22.6.3. Ligoninės specialistai naudojasi konfidencialia informacija tik gydymo ir slaugos tikslais arba atliekant paciento sveikatos ekspertizę, ir tik tiek, kiek tai būtina paciento interesams apsaugoti. Pildydami, naudodami ir saugodami Sveikatos apsaugos ministerijos nustatytos formos ir visų rūšių pacientų medicinos dokumentus, darbuotojai privalo užtikrinti paciento privataus gyvenimo apsaugą;
22.6.4. informacijos apie asmens sveikatą kompiuteriuose apsauga privalo garantuoti jos konfidencialumą, tai turi užtikrinti Ligoninės vadovo tvirtinami informacinių sistemų ir duomenų saugos nuostatai.
22.6.5. konfidenciali informacija kitiems asmenims suteikiama tik turint rašytinį paciento sutikimą;
22.6.6. be paciento sutikimo teisės aktų nustatyta tvarka konfidenciali informacija suteikiama valstybės institucijoms, turinčioms teisę gauti tokią informaciją;
22.6.7. kai pacientas yra praradęs sąmonę ir nėra jo sutikimo, konfidenciali informacija gali būti suteikiama paciento atstovui, sutuoktiniui (partneriui), tėvams (įtėviams) ir pilnamečiams vaikams;
22.6.8. nepilnamečio paciento atstovai turi teisę susipažinti su nepilnamečio paciento medicinos dokumentais, jeigu tai neprieštarauja nepilnamečio paciento interesams;
22.6.9. draudžiama skelbti visuomenės informavimo priemonėse informaciją apie asmens sveikatą be raštiškojo sutikimo, todėl Ligoninės patalpose, kuriose lankosi pacientai, žiniasklaidos įstaigų ar įmonių atstovai, žurnalistai neturi teisės fotografuoti bei filmuoti, lankyti pacientų stacionaro palatose, išskyrus atvejus, kai pateikiamas tinkamai įformintas paciento rašytinis sutikimas. Jame turi būti nurodyta bendravimo su žurnalistu forma ir tikslas. Gydantis gydytojas gali riboti paciento bendravimą su žiniasklaidos atstovais. Tai įrašoma paciento ligos istorijoje.
22.7. Teisę skųstis:
21. 
22. 
22.7. 
22.7.1. nepatenkintas sveikatos priežiūra, darbuotojų veiksmais ar dėl kitų, su gydymu susijusių priežasčių, pacientas gali kreiptis į skyriaus, kuriame gydomas, vedėją ar vyriausiąją slaugytoją, o dėl ambulatorinio gydymo - į Konsultacijų poliklinikos vedėją arba administratorę;
22.7.2. manydamas, kad yra pažeistos jo teisės, pacientas (jo atstovas) turi teisę skųstis:
· Ligoninės direktoriui;
· nepatenkintas direktoriaus atsakymu ar nagrinėjimo rezultatais, gali kreiptis į Lietuvos Respublikos sveikatos apsaugos ministeriją ar kitas valstybės institucijas, kontroliuojančias sveikatos priežiūros įstaigas;
· Ligoninės direktoriaus, Lietuvos Respublikos sveikatos apsaugos ministerijos ar kitų valstybės institucijų, kontroliuojančių sveikatos priežiūros įstaigas, sprendimus pacientas turi teisę apskųsti teismui.
22.8. Teisę į žalos atlyginimą:
22.8.1. jeigu Ligoninė ar jos darbuotojai, teikdami sveikatos priežiūrą, pažeidžia informacijos konfidencialumą, kokybės ir priimtinumo reikalavimus ir tie pažeidimai sukėlė paciento sveikatos pablogėjimą ar mirtį, pacientas turi teisę į žalos atlyginimą. Žalos atlyginimo tvarką nustato Lietuvos Respublikos pacientų teisių ir žalos sveikatai atlyginimo įstatymas, Civilinis kodeksas ir kiti teisės aktai.
23. Paciento pareigos:
23.1. pacientas privalo pasirašytinai susipažinti su jam pateiktomis Ligoninės vidaus tvarkos taisyklėmis, kitais nustatytais dokumentais ir vykdyti juose nurodytas pareigas;
23.2. pacientas turi rūpintis savo sveikata, bendradarbiauti ir pagarbiai elgtis su visais Ligoninės darbuotojais, nepažeisti kitų asmenų teisių; 
23.3. atvykti į Ligoninę diagnozuoti, gydyti ir kitai sveikatos priežiūrai (profilaktiniam patikrinimui, konsultavimui, stacionarizavimui) siuntime ar kitame dokumente nurodytu laiku. Jeigu pacientas negali atvykti nustatytu laiku, privalo apie tai informuoti ne vėliau kaip prieš dvidešimt keturias valandas iki nustatyto paslaugos gavimo laiko pradžios;
23.4. turėti asmens tapatybę įrodantį dokumentą ir jį pateikti, kai to reikalaujama, taip pat informuoti apie kitas reikšmingas aplinkybes;
23.5. gydančiam gydytojui ir slaugytojui teikti teisingą ir visą informaciją, kuri reikalinga ligai, būklei ar sveikatos sutrikimui diagnozuoti ir pacientui gydyti (apie esamas ir buvusias ligas, traumas, intervencijas, vartotus vaistus, alergines reakcijas ir kt.);
23.6. informuoti gydantį gydytoją ir slaugytoją apie sveikatos būklės pakitimus (ir ambulatorinio, ir stacionarinio gydymo metu) bei apie bet kokius nukrypimus nuo paskyrimų;
23.7. laikytis gydančio gydytojo ir slaugytojo nurodymų ir rekomendacijų dėl gydymo, slaugos, profilaktikos ar tęstinio gydymo namuose (ambulatoriškai);
23.8. medicinos dokumentuose patvirtinti parašu apie visus veiksmus, kuriems atlikti buvo duotas informuoto paciento sutikimas, ar kitais teisės aktuose bei šiose Taisyklėse numatytais atvejais;
23.9. savo veiksmais nediskriminuoti ir nežeminti Ligoninės darbuotojų, kitų pacientų ir jų artimųjų garbės ir orumo, gerbti jų teises;
23.10. tausoti ir negadinti Ligoninės ar pacientui laikinai patikėto turto;
23.11. už asmens sveikatos priežiūros paslaugas, kurios nekompensuojamos iš Privalomojo sveikatos draudimo fondo biudžeto, apmokėti nustatytą kainą;
23.12. laikytis asmens higienos reikalavimų;
23.13. laikytis padaliniuose (skyriuose, kabinetuose) nustatytos dienotvarkės ir vidaus tvarkos taisyklių (nerūkyti, nevartoti alkoholinių gėrimų, gydytojo nepaskirtų psichotropinių ir kitų psichiką veikiančių medžiagų, netriukšmauti, nesilankyti kitose palatose);
24. Stacionarinio gydymo metu pacientai negali naudotis iš namų atsineštais televizoriais, kompiuteriais, radijo ir kitais elektros prietaisais, išskyrus vienvietes palatas.
25. Stacionariniam gydymui guldomi pacientai savo drabužius, avalynę, dokumentus, pinigus, dirbinius iš brangiųjų metalų gali perduoti laikinai saugoti Ligoninei. Dalyvaujant pacientui ar jo atstovui surašomas aktas apie vertybių ir daiktų priėmimą saugoti.
26. Ligoninės administracija neatsako už pinigus, daiktus ir dokumentus, pacientų laikomus palatose.
27. Ligoninės stacionaro skyriuose besigydantiems pacientams draudžiama:
- savavališkai lankytis kituose Ligoninės skyriuose;
- laikyti ir vartoti tabako gaminius, alkoholinius gėrimus, laikyti ir vartoti psichotropines bei kitas psichiką veikiančias medžiagas, jei gydytojas jų nepaskyrė;
- laikyti maisto produktus ne tam skirtose vietose (pvz., ant spintelių, palangių ir kt.);
- gulėti lovoje apsirengus viršutinius drabužius, su avalyne, galvos apdangalu;
- naudotis kitomis lovomis, jų patalyne;
- turėti su savimi ginklą (pvz., šaunamąjį arba šaltąjį ir kt.).
28. Pacientų artimieji ir kiti lankytojai privalo:
- atvykę į Ligoninę viršutinius drabužius nusirengti ir palikti rūbinėje;
- nenešti savo artimiesiems draudžiamų, nerekomenduojamų maisto produktų, alkoholinių gėrimų, tabako gaminių, narkotinių, psichotropinių ir kitų draudžiamų medžiagų;
- lankydami ligonius laikytis personalo nurodymų, netriukšmauti, laikytis rimties, netrukdyti personalo ir kitų pacientų, palaikyti tvarką ir švarą;
- sunkios būklės pacientui slaugyti pasilikti tik gydytojui leidus ir vykdyti jo nurodymus.
29. Pacientai, savo veiksmais padarę žalą Ligoninės turtui (jį sugadinę, sužaloję ar praradę), privalo ją atlyginti įstatymų nustatyta tvarka. Už nepilnamečių padarytą žalą Ligoninės turtui atsako jų atstovai (tėvai, įtėviai, globėjai, rūpintojai). 
30. Pacientui, kuris pažeidžia savo pareigas, tuo sukeldamas grėsmę savo ir kitų pacientų sveikatai ir gyvybei, arba trukdo jiems gauti kokybiškas sveikatos priežiūros paslaugas, Ligoninėje jam paslaugų teikimas gali būti nutrauktas, išskyrus atvejus, jei tai keltų pavojų paciento gyvybei. Apie paciento padarytus pažeidimus Ligoninės darbuotojai tinkama forma surašo aktą ir jį pateikia įstaigos vadovui.

V SKYRIUS
MIRŠTANČIO PACIENTO IR JO ARTIMŲJŲ GALIMYBĖ ATSISVEIKINTI 

31. Ligoninė įsipareigoja suteikti galimybę stacionaro skyriuose mirštančiam pacientui ir jo artimiesiems atsisveikinti ir mirštančiam asmeniui oriai numirti pagarboje, kartu garantuojant teisę į privatumą bei nepažeidžiant kitų pacientų teisių:
31.1. stacionaro skyrių personalas suteikia galimybę tokio paciento artimiesiems lankyti jį bet kurią savaitės dieną, bet kuriuo paros metu;
31.2. pacientui ir (ar) jo artimiesiems pageidaujant, suteikiama galimybė pasikviesti dvasininką ir gauti dvasinę pagalbą;
31.3. esant galimybei stacionaro skyriuose užtikrinamos vienvietės palatos tokiais atvejais, kad mirštantis pacientas ir jo artimieji galėtų oriai atsisveikinti;
31.4. esant poreikiui ir galimybei, pasiūlomas ir pakviečiamas Ligoninėje dirbantis medicinos psichologas;
31.5. jeigu artimieji negali atvykti – suteikiamas vaizdo ryšys (naudojant planšetinį kompiuterį ar kitą įrenginį), kad galėtų pasikalbėti ir atsisveikinti nuotoliniu būdu.

VI SKYRIUS
 PACIENTŲ LANKYMO TVARKA

32. Neblaivūs ar kitaip apsvaigę, agresyvūs lankytojai lankyti pacientų neįleidžiami. 
33. Sergantiems ūmiomis užkrečiamosiomis infekcinėmis ligomis asmenims lankyti pacientus draudžiama. 
34. Ligoninėje gydomų pacientų lankymo laikas: 
34.1. visuose Įstaigos skyriuose, išskyrus Reanimacijos anesteziologijos skyrių, nuo 10.30 iki 12.00 val. ir nuo 16.00 iki 20.00 val.; 
34.2. Reanimacijos anesteziologijos skyriuje pacientai lankomi nuo 12.00 iki 13.00 val. ir nuo 17.00 iki 18.00 val. Lankymo trukmė – 20 min. Vienu metu prie paciento leidžiama būti ne daugiau kaip vienam lankytojui.
35. Pacientą vienu metu gali lankyti ne daugiau kaip 2 asmenys. Nelankymo valandomis lankytojai į šiuos skyrius gali būti įleidžiami tik su skyriaus vedėjo arba gydančio gydytojo leidimu. Nepilnamečių pacientų tėvams (atstovams pagal įstatymą) prižiūrėti ir slaugyti savo vaikus leidžiama visą parą.
36. Lankytojai į Ligoninės patalpas gali eiti tik be lauko drabužių.
37. Paciento lankytojai privalo vykdyti teisėtus gydytojo ir slaugos personalo nurodymus, netrukdyti personalui atlikti slaugos ir gydymo procedūrų. Pacientui teikiamų sveikatos priežiūros paslaugų metu kabinete arba palatoje gali būti tik pacientas ir paslaugas (procedūrą) teikiantys sveikatos priežiūros specialistai. Kiti asmenys nėra įleidžiami, išskyrus atvejus, kai pacientui reikalinga slaugančiojo asmens pagalba. 
38. Dėl paskelbtos epidemijos ar kitų ekstremalių situacijų Ligoninės administracija gali apriboti ar uždrausti pacientų lankymą, apie tai viešai paskelbdama. 
39. Išimtinais atvejais (esant sunkiai paciento būklei), skyriaus vedėjui ar budinčiam gydytojui leidus, pacientus galima lankyti ir kitu laiku.
40. Skyriaus slaugytoja turi teisę patikrinti lankytojų atneštus maisto produktus ir teikti patarimus dėl jų vartojimo. Ligonių maistas laikomas skyriaus palatose esančiuose šaldytuvuose, ant maišelio užrašius paciento pavardę ir datą.
41. Pacientai, jeigu leidžia jų sveikatos būklė, su lankytojais gali susitikti skyriaus, kuriame yra gydomi, koridoriuje. Pacientai, norėdami išeiti iš skyriaus, iš anksto privalo tai suderinti su slaugytoju, t. y. gauti jo leidimą išeiti iš skyriaus bei suderinti planuojamą grįžimo į palatą laiką (rekomenduojama ne vėliau kaip po 1 val.). 
42. Už pacientų lankymo tvarkos pažeidimus lankytojai gali būti įspėjami, o nepaklusę įspėjimams, paprašomi palikti Ligoninės patalpas. 
43. Pacientų lankymo ir siuntų perdavimo tvarka skelbiama Ligoninės interneto svetainėje adresu https://www.utenosligonine.lt/ skiltyje „Pacientų lankymo tvarka“ (tiesioginė nuoroda: https://www.utenosligonine.lt/pacientu-lankymo-tvarka/).

 						VII SKYRIUS
 PACIENTŲ IŠRAŠYMO IR PERKĖLIMO Į KITAS 
ĮSTAIGAS TVARKA

44. Pacientas iš Ligoninės išrašomas:
44.1. kai tolesnis buvimas Ligoninėje nėra mediciniškai pagrįstas;
44.2. kai gali tęsti gydymą ambulatoriškai;
44.3. kai nukreipiamas reabilitacijai;
44.4. kai perkeliamas gydytis į kitas asmens sveikatos priežiūros įstaigas;
44.5. grubiai pažeidęs Ligoninės vidaus tvarkos taisykles;
44.6. pacientui reikalaujant, nors tyrimai ir gydymas nebaigti. Savo reikalavimą pacientas įrašo į ligos istoriją ir patvirtina parašu. Už ligos istorijos pateikimą pacientui, kad jis įrašytų savo reikalavimą, atsakingas pacientą gydantis arba budintis gydytojas;
44.7. savavališkai išvykus iš Ligoninės.
45. Išrašant pacientą iš Ligoninės, jam parengiami ir atiduodami visi konkrečiu atveju reikalingi medicininiai dokumentai, nedarbingumo pažymėjimas ir kiti susiję dokumentai. Jei medicinos dokumentai pildomi elektroniniu būdu, gydytojas pacientui paaiškina, kur elektroninėje erdvėje galima susipažinti su medicinos dokumentais ir skirtomis rekomendacijomis. Paciento prašymu gydytojas išduoda atitinkamų dokumentų spausdintas kopijas. 
46. Nepilnamečiai pacientai be tėvų ar kitų atstovų pagal įstatymą žinios iš Ligoninės neišrašomi. 
47. Ligoninė savo lėšomis, iš anksto suderinus telefonu, organizuoja paciento perkėlimą ir užtikrina jo pervežimą į kitą sveikatos priežiūros įstaigą šiais atvejais:
47.1. jeigu nustačius klinikinę diagnozę ir sudarius gydymo planą bei atlikus dalį jame numatytų veiksmų, pasikeičia ligonio klinikinė diagnozė ir dėl to jį reikia perkelti į aukštesnio lygio ar specializuotą pagalbą teikiančią sveikatos priežiūros įstaigą;
47.2. jeigu reikia taikyti diagnostikos technologijas arba gydymo metodą, kurių Ligoninė nėra įdiegusi, ir bendrieji paslaugų teikimo reikalavimai nenumato, kad jų taikymą ligoninė gali užtikrinti pagal sutartis.
48. Darbo dienomis planinis pacientų išrašymas vyksta iki 12.00 val. 
49. Pacientui mirus, gydantis gydytojas arba skyriaus vedėjas (budėjimo metu, poilsio ir švenčių dienomis – budintis gydytojas) ne vėliau kaip per 12 valandų apie paciento mirtį informuoja mirusiojo šeimos narį, jo atstovą pagal įstatymą arba asmenis, nurodytus paciento valios pareiškime.
50. Atvykęs mirusiojo šeimos narys, atstovas pagal įstatymą ar paciento prieš mirtį nurodytas asmuo pasirašo paciento pomirtinio tyrimo skyrimo aktą, sutikdamas ar prieštaraudamas atlikti mirusiojo autopsiją.
51. Galutinį sprendimą dėl mirusiojo patologoanatominio ar teismo medicinos tyrimo, atsižvelgdamas į nustatytus teisės aktų reikalavimus, priima skyriaus, kuriame pacientas gydytas, vedėjas.
52. Kai patologoanatominis tyrimas neatliekamas, mirties liudijimą išrašo gydantis gydytojas (budėjimo metu – budintis gydytojas). Jeigu atliekama autopsija, mirties liudijimą išrašo gydytojas patologas ar teismo medicinos ekspertas.
53. Mirusiojo daiktai ir asmens dokumentai teisės aktų nustatyta tvarka atiduodami paciento atstovui arba artimiesiems.

                                                    VIII SKYRIUS
 GINČŲ IR KONFLIKTŲ TARP LIGONINĖS IR PACIENTŲ SPRENDIMO TVARKA
 
54. Kilus ginčui tarp Ligoninės darbuotojų ir paciento (paciento atstovo), abi šalys gali kreiptis į atitinkamo Ligoninės skyriaus, kuriame kilo ginčas, vedėją, o jam neišsprendus ginčo – į Ligoninės direktorių, kurio pavedimu per kuo trumpesnį laiką turi būti išnagrinėtas kreipimasis ir informuotos konfliktuojančios šalys. 
55. Pirmiausia dėl kilusio ginčo, nesutarimo ar nesusipratimo pacientui ar jo atstovui rekomenduojama kreiptis žodžiu į skyriaus, kuriame jam teikiamos paslaugos, vedėją arba jį pavaduojantį asmenį, budėjimo metu – į skyriaus budintį gydytoją arba pasinaudoti Pacientų pareiškimų ir skundų teikimo ir nagrinėjimo tvarka. 
56. Teikdamas rašytinį skundą Ligoninės direktoriui, pacientas (jo atstovas) turi laikytis įstatymuose nustatytos ir Ligoninės direktoriaus patvirtintos pacientų skundų nagrinėjimo tvarkos, kuri skelbiama viešai Ligoninės interneto svetainėje adresu https://www.utenosligonine.lt/ skiltyje „Pacientų skundų nagrinėjimo tvarka“ (tiesioginė nuoroda: https://www.utenosligonine.lt/pacientu-skundu-nagrinejimo-tvarka/).
57. Pacientas (jo atstovas), nepatenkintas savo skundo nagrinėjimo rezultatais, gali kreiptis į  pacientų skundus nagrinėjančias valstybines institucijas ar į teismą įstatymų nustatyta tvarka. 
58. Prašymas ar skundas gali būti nenagrinėjamas, jeigu paaiškėja, kad dėl to paties klausimo atsakymą Ligoninė jau yra pateikusi. 

IX SKYRIUS
 INFORMACIJOS PACIENTUI IR JO ARTIMIESIEMS APIE PACIENTO BŪKLĘ TEIKIMO TVARKA

	59. Visa informacija apie paciento buvimą Ligoninėje, gydymą, sveikatos būklę, diagnozę, prognozes, taip pat visa kita asmeninio pobūdžio informacija apie pacientą laikoma konfidencialia net ir po paciento mirties. Teisę gauti informaciją po paciento mirties teisės aktų nustatyta tvarka, jeigu paciento gyvo esant nebuvo pareikštas nesutikimas, turi įpėdiniai pagal testamentą ir pagal įstatymą, sutuoktinis (partneris), tėvai, vaikai.
	60. Konfidenciali informacija gali būti teikiama pacientui, jo atstovams pagal įstatymą ar pavedimą bei kitiems asmenims, kuriems pacientas sutinka atskleisti informaciją apie savo sveikatą, taip pat asmenims, kuriems tokia teisė numatyta teisės aktais.
	61. Kai pacientas laikomas negalinčiu protingai vertinti savo interesų ir nėra jo sutikimo, konfidenciali informacija gali būti suteikiama paciento atstovui, sutuoktiniui (partneriui), tėvams (įtėviams) ar pilnamečiams vaikams tiek, kiek tai būtina paciento interesams apsaugoti.
	62. Telefonu informacija apie pacientą neteikiama. 
	63. Be paciento sutikimo teisės aktų nustatyta tvarka konfidenciali informacija gali būti suteikiama valstybės institucijoms, kurioms Lietuvos Respublikos įstatymai suteikia teisę gauti konfidencialią informaciją apie pacientą, taip pat sveikatos priežiūros įstaigos civilinę atsakomybę apdraudusiai draudimo įstaigai, asmenims, kurie tiesiogiai nagrinėja skundą. Konfidenciali informacija šiems asmenims gali būti suteikiama tik rašytiniu jų prašymu, kuriame nurodomas konfidencialios informacijos prašymo pagrindas, jos naudojimo tikslai ir reikalingos informacijos mastas. Visais atvejais konfidencialios informacijos suteikimas turi atitikti protingumo, sąžiningumo ir paciento teisių apsaugos bei interesų prioriteto principus. Tokią informaciją, kreipiantis raštu, suteikia Ligoninės administracija.
	64. Informacija suteikiama pacientui ir (ar) pareiškime nurodytiems asmenims suprantama forma apie paciento sveikatos būklę, ligos diagnozę, medicininio tyrimo duomenis, galimus gydymo būdus ir rezultatus, gydymo prognozę, apie pasekmes, atsisakius siūlomo gydymo. 
	65. Informaciją apie besigydančių pacientų būklę gali suteikti gydantys gydytojai, skyrių vedėjai, budintys gydytojai. 
	 
X SKYRIUS
 LIGOS ISTORIJŲ, AMBULATORINIŲ KORTELIŲ, KITŲ DOKUMENTŲ NUORAŠŲ DARYMO, IŠDAVIMO PACIENTUI IR KITIEMS FIZINIAMS IR JURIDINIAMS ASMENIMS TVARKA

66. Paciento sveikatos (ligos) istorija ir kiti paciento medicinos dokumentų originalai yra Ligoninės nuosavybė ir pacientui neatiduodami.
 67. Pacientas (jo atstovas), norintis gauti rašytinę informaciją (pažymas, medicininių dokumentų kopijas, kitus dokumentus), Ligoninės referentui – dokumentų valdymo specialistui pateikia raštišką prašymą, kuriame turi būti nurodomas norimos gauti informacijos pobūdis ir jos panaudojimo tikslas.
68. Pacientas (jo atstovas) šį prašymą gali pateikti paštu arba per pasiuntinį, taip pat atvykęs į Ligoninę.
69. Pacientas (jo atstovas), atvykęs į Ligoninę ir pateikdamas prašymą Ligoninės referentui – dokumentų valdymo specialistui, privalo pateikti asmens tapatybę patvirtinantį dokumentą. Prie paciento atstovo prašymo papildomai turi būti pateikiamas atstovavimą liudijantis dokumentas. 
70. Rašytinės informacijos (kopijų) teikimo paslauga yra mokama, išskyrus tuos atvejus, kai pacientas dėl rašytinės informacijos kreipiasi pirmą kartą teisės aktų nustatyta tvarka, – tuomet Ligoninė šią informaciją pateikia savo lėšomis. Rašytinės informacijos teikimo paslauga pradedama vykdyti tik gavus išankstinį jos apmokėjimą. Paciento medicinos dokumentų kopijos išduodamos ne vėliau kaip per 1 darbo dieną nuo paslaugos apmokėjimo dienos.
71. Tuo atveju, kai Ligoninė neturi prašomos rašytinės informacijos (neturi medicinos dokumentų apie pacientą ir jam suteiktas paslaugas), ji apie tai informuoja pareiškėją raštu ne vėliau kaip per 5 darbo dienas nuo prašymo pateikti informaciją gavimo dienos ir grąžina asmeniui įmoką už paslaugą.
72. Rašytinė informacija (diagnozės ir gydymo aprašymai) apie jau išvykusį iš Ligoninės pacientą pateikiama ne vėliau kaip per 10 darbo dienų nuo prašymo gavimo Ligoninėje.
73. Institucijos, norinčios gauti informaciją apie pacientą, Ligoninės referentui – dokumentų valdymo specialistui pateikia raštišką prašymą, pasirašytą institucijos vadovo. Prašyme turi būti nurodomas norimos gauti informacijos pobūdis, jos panaudojimo tikslas ir mastas.
74. Medicinos dokumentų pateikimas pacientui gali būti ribojamas, jeigu juose esanti informacija pakenktų paciento sveikatai ar sukeltų pavojų jo gyvybei. Sprendimą neišduoti medicinos dokumentų priima gydantis gydytojas, apie tai įrašydamas paciento medicinos dokumentuose.
75. Informacijos teikimo tvarką detalizuoja Lietuvos Respublikos sveikatos apsaugos ministro įsakymu patvirtintas aprašas.

XI SKYRIUS
 LIGONINĖS DARBO LAIKAS

76. Ligoninės administracijos darbo laikas pirmadieniais–ketvirtadieniais nuo 8.00 val. iki 17.00 val., penktadieniais nuo 8.00 val. iki 15.45 val. Pietų pertrauka – nuo 12.00 val. iki 12.45 val.
77. Ligoninės stacionaro skyriai, Radiologijos skyrius, Laboratorija bei Skubiosios medicinos pagalbos skyrius dirba 24 val. per parą visomis savaitės dienomis.
78. Konsultacijų poliklinikos darbo laikas pirmadieniais–penktadieniais nuo 7.00 val. iki 18.00 val.
79. Kasa dirba pirmadieniais–penktadieniais nuo 08.00 val. iki 16.00 val.

XII SKYRIUS
 DARBŲ SAUGĄ REGLAMENTUOJANČIŲ ĮSTATYMŲ, KITŲ TEISĖS AKTŲ IR NORMINIŲ DOKUMENTŲ NUOSTATOS

            80. Ligoninėje darbų sauga užtikrinama vadovaujantis Lietuvos Respublikos darbo kodekso, Lietuvos Respublikos darbuotojų saugos ir sveikatos įstatymo bei kitų teisės aktų reikalavimais.
            81. Kiekvienam darbuotojui užtikrinama saugi ir nekenksminga sveikatai darbo vieta ir aplinka, naudojamos tik techniškai tvarkingos ir norminių teisės aktų reikalavimus atitinkančios darbo priemonės.  
            82. Darbuotojai yra apmokyti ir instruktuoti saugiai dirbti su cheminėmis ir biologinėmis medžiagomis, nemokamai aprūpinami asmeninėmis apsaugos priemonėmis (pirštinėmis, medicininėmis kaukėmis, medicininėmis kepurėmis), kurių išdavimas ir naudojimas reglamentuojamas Ligoninės direktoriaus įsakymu.
            83. Darbuotojų sveikatos saugą nuo galimo sužeidimo ar sveikatos pakenkimo dėl kenksmingų ir pavojingų darbo aplinkos veiksnių poveikio reglamentuoja Ligoninės direktoriaus įsakymu patvirtintos ekspozicijos incidentų registravimo ir profilaktikos taisyklės.
            84. Ligoninėje sudaryta ir veikia infekcijų kontrolės komisija, kuri dalyvauja rengiant infekcijų priežiūros priemones, kontroliuoja jų vykdymą padaliniuose.
             85. Ligoninės direktoriaus įsakymu padalinių vadovai yra paskirti atsakingais už darbų saugą padaliniuose ir darbo vietose, įgyvendina priemones darbuotojų saugai ir sveikatai gerinti, kontroliuoja, kaip vykdomi norminių teisės aktų reikalavimai.
             86. Ligoninės direktorius tvirtina darbuotojų, kurie yra veikiami profesinės rizikos veiksnių ir privalo pasitikrinti sveikatą, sąrašą ir tikrinimo grafiką.
             87. Siekiant apsaugoti pacientų sveikatą, specialistai, teikiantys sveikatos priežiūros paslaugas, taip pat gaminantys ir tiekiantys maistą pacientams, dalyvauja periodinėse medicininėse apžiūrose.
             88. Ligoninės direktorius tvirtina darbuotojų skiepijimų nuo užkrečiamųjų ligų tvarką, skiepijamų darbuotojų profesijų sąrašą. Užkrečiamųjų ligų protrūkių metu Ligoninės direktorius tvirtina privalomas naudoti pacientams ir darbuotojams apsaugos priemones.
             89. Visose darbo vietose, kur vyksta pasirengimas ir atliekamos invazinės, diagnostinės ir kitos procedūros, kurių metu darbuotojai rankomis liečia pacientą, dirba su krauju ar kita potencialiai infekuota biologine medžiaga, vadovaujamasi rankų plovimo ir antiseptikos taisyklėmis.

XIII SKYRIUS
ASMENS DUOMENŲ TVARKYMAS 

             90. Ligoninė pacientų asmeninę informaciją (pvz., vardą, pavardę, telefono numerį, gimimo datą, el. pašto adresą, asmens kodą, gyvenamosios vietos adresą ir kt.) tvarko šiais tikslais:
             90.1. asmens sveikatos priežiūros paslaugų teikimo;
             90.2. pacientų ir (ar) sveikatos priežiūros specialistų saugumo užtikrinimo;
             90.3. skundų, susijusių su asmens sveikatos priežiūros paslaugų teikimu, nagrinėjimo;
             90.4. asmens duomenys gali būti tvarkomi ir kitais, nei tais, kuriais jie buvo surinkti, tačiau su jais suderintais tikslais, jeigu įgyvendinami BDAR 6 straipsnio 4 dalies reikalavimai.
             91. Detali informacija apie asmens duomenų tvarkymą pateikiama Ligoninės interneto svetainėje, skiltyje „Asmens duomenų apsauga“ adresu https://www.utenosligonine.lt/asmens-duomenu-apsauga/.
 

XIV SKYRIUS
 PACIENTO TURIMŲ DIRBINIŲ IŠ BRANGIŲJŲ METALŲ, BRANGIŲ PROTEZŲ IR PINIGŲ REGISTRAVIMO BEI SAUGOJIMO TVARKA

92. Atvykstantiems į Ligoninę pacientams nerekomenduojama su savimi turėti brangenybių, pinigų ir kitų vertingų daiktų (toliau – vertingi daiktai).
93. Ligoninė nemokamam saugojimui vertingus daiktus priima tik išimtiniais atvejais:
93.1. atsiradus nenumatytoms aplinkybėms;
93.2. jei stacionarizuojamas pacientas dėl sveikatos būklės negali išreikšti valios dėl vertingų daiktų saugojimo;
93.3. jei tokį prašymą išreiškia skubos tvarka stacionarizuojamas pacientas.
94. Saugojimui gali būti priimami asmens dokumentai, taip pat vertingi daiktai.
95. Pacientas, prašydamas Ligoninėje saugoti jo turimus vertingus daiktus, pateikia laisvos formos rašytinį prašymą, kuriame išvardija saugotinas materialines vertybes ir (ar) nurodo pinigų sumą. Jei pacientas neraštingas ar dėl sveikatos būklės negali rašyti, surašomas jo prašymą atitinkantis aktas, kurį pasirašo du Ligoninės darbuotojai. 
96. Ligoninės darbuotojai sutikrina prašyme nurodytus daiktus ir pasirašydami patvirtina jų priėmimą saugojimui. Pacientui (jo atstovui) išduodama jo prašymo saugoti vertingus daiktus kopija.
97. Paciento turimų vertingų daiktų registravimo bei saugojimo tvarka Skubiosios medicinos pagalbos skyriuje:
97.1. jeigu į Ligoninės Skubiosios medicinos pagalbos skyrių atvykęs sunkios būklės, nesąmoningas pacientas yra lydimas asmenų, jo turimi vertingi daiktai perduodami pacientą lydintiems asmenims pasirašytinai;
97.2. jeigu į Ligoninės Skubiosios medicinos pagalbos skyrių atvykęs sunkios būklės, nesąmoningas pacientas neturi lydinčių asmenų, jo turimi vertingi daiktai užregistruojami ir saugomi skyriuje esančioje rakinamoje spintelėje;
97.3. jeigu pacientas sunkios būklės, tačiau išreiškia valią turėti daiktus su savimi, privaloma jį informuoti pasirašytinai, kad už dingusius daiktus Ligoninė neatsako.
98. Paciento turimų vertingų daiktų saugojimo tvarka Ligoninės stacionaro skyriuose:
98.1. jeigu pacientas vežamas į operacinę arba perkeliamas į Reanimacijos anesteziologijos skyrių ir yra lydimas asmenų, patariama vertingus daiktus perduoti artimiesiems (pasirašytinai), kadangi Ligoninė už jo daiktus neatsako;
98.2. jeigu pacientas vežamas į operacinę arba perkeliamas į Reanimacijos anesteziologijos skyrių ir neturi lydinčių asmenų, jam pageidaujant, turimi vertingi daiktai užregistruojami ir saugomi Ligoninės skyriuje esančioje rakinamoje spintelėje;
98.3. jeigu pacientas sunkios būklės, nesąmoningas, negali išreikšti savo valios ir yra lydimas asmenų, jo turimi vertingi daiktai perduodami paciento artimiesiems pasirašytinai;
98.4. jeigu pacientas sunkios būklės, nesąmoningas, negali išreikšti savo valios ir neturi lydinčių asmenų, jo turimi vertingi daiktai registruojami ir saugomi Ligoninės skyriuje esančioje rakinamoje spintelėje. 
99. Saugojimui priimti vertingi daiktai sudedami į voką, ant kurio užrašomas paciento vardas, pavardė, kontaktinis telefonas, skyrius, kuriame pacientas gydomas. Vokas su vertingais daiktais dalyvaujant pacientui užklijuojamas ir antspauduojamas priimančio darbuotojo antspaudu. Ant užklijuotos dalies pasirašo pacientas (jo atstovas). Jeigu pacientas neraštingas ar dėl sveikatos būklės negali pasirašyti, ant užklijuotos dalies pasirašo du Ligoninės darbuotojai. 
100. Asmuo, atsiimantis vertingus daiktus, privalo patikrinti voko turinį bei pasirašytinai patvirtinti, kad visi vertingi daiktai yra grąžinti ir Ligoninei pretenzijų jis neturi. 
101. Vertingų daiktų saugos paslaugos pacientams teikiamos nemokamai, išskyrus atvejus, kai paciento pageidavimu perduotų vertybių apyrašą surašyti kviečiamas notaras arba antstolis.

XV SKYRIUS
KORUPCIJOS PREVENCIJA 

102. Ligoninės administracija netoleruoja korupcijos apraiškų – kyšininkavimo, tarpininko kyšininkavimo, papirkimo, piktnaudžiavimo  tarnybine padėtimi, tarnybos pareigų neatlikimo ir kitų korupcinio pobūdžio nusikalstamų veikų, kai tokių veikų padarymu siekiama ar reikalaujama kyšio, papirkimo arba nuslėpti, užmaskuoti kyšininkavimą ar papirkimą. 
103. Gavus informacijos apie veikas, turinčias korupcijos apraiškų, visada pranešama kompetentingoms institucijoms.
104. Už korupcinio pobūdžio veikas baudžiamoji atsakomybė numatyta abiem tokioje veikloje dalyvaujančioms pusėms – tiek darbuotojui, tiek pacientui, jo atstovui, lankytojui, lydinčiam ar trečiajam asmeniui. Lietuvos Respublikos įstatymai draudžia šmeižti ar melagingai kaltinti asmenį nusikaltimo padarymu. 
105. Susidūrę su galimai korupcinio pobūdžio veika, Ligoninės bendruomenės nariai, pacientai bei kiti asmenys, atvykstantys į Ligoninę, gali kreiptis į darbuotoją, atsakingą už antikorupcinės aplinkos kūrimą, arba kitais būdais, nurodytais Ligoninės interneto svetainėje, skiltyje „Korupcijos prevencija“ bei Ligoninėje esančiose skelbimų lentose. 
106. Išsami informacija korupcijos prevencijos tema pateikiama Ligoninės interneto svetainėje adresu https://www.utenosligonine.lt/korupcijos-prevencija/. 

XVI SKYRIUS
BAIGIAMOSIOS NUOSTATOS

107. Visuomenės informavimo priemonių atstovai, taip pat kiti asmenys Ligoninės patalpose ir teritorijoje fotografuoti, filmuoti, daryti garso įrašus gali tik gavę išankstinį Ligoninės administracijos sutikimą. Tais atvejais, kai pageidaujama filmuoti ir (ar) fotografuoti Ligoninės teritorijoje ir (ar) patalpose esančius asmenis, būtina gauti ne tik išankstinį Ligoninės administracijos sutikimą, bet ir visų filmuojamų ir (ar) fotografuojamų asmenų sutikimus.
108. Šios Taisyklės yra privalomos visiems Ligoninės darbuotojams, pacientams, jų atstovams, lankytojams, lydintiems bei tretiesiems asmenims. Už Taisyklių pažeidimus minėti asmenys gali būti traukiami Lietuvos Respublikos teisės aktų nustatytais atvejais darbo drausmės (atsakomybės taikymo pagal Darbo kodeksą), civilinėn, administracinėn ar baudžiamojon atsakomybėn.
109. Taisyklės gali būti keičiamos ir (ar) papildomos pasikeitus Ligoninės darbo organizavimui ar su šiomis Taisyklėmis susijusiems teisės aktams.

_____________________
